د اسټرالیا د کرکټ یو پخوانی لوبغاړی د موټر په ټکر کې مړ شوی 
د اسټرالیا د کرکټ ملي ادارې ویلي چې پخوانی لوبغاړی انډریو سایمنډز د ۴۶ کالونو په عمر د دې هیواد په شمال ختیځه برخه کې د موټر په ټکر کې مړ شوی. 
د اسټرالیا د کرکټ د ادارې په اعلامیې کې سایمنډز "اتل" بلل شوی او پکې ویل شوې چې په خپل وخت کې د اسټرالیا د کرکټ د لوبډلې لپاره یو تر ټولو غوره هغه لوبغاړی و چې هم یې توپ وهنه او هم توپ اچوونه کولی شوی. د کرکټ په لوبه کې دا شان لوبغاړي ته آلرونډر ویل کیږي. انډریو سایمنډز د اسټرالیا د لوبډلې لپاره ۲۶ د ټیسټ لوبې کړې وې خو هغه د شلو شلو اورونو او یو ورځنیو نړیوالو لوبو کې پخپلې لولډلې کې متخصص و. هغه د اسټرالیا د لوبډلې لپاره ۱۹۸ یو ورځنۍ نړیوالې لوبې کړې او په ۲۰۰۳ او ۲۰۰۷ کال په نړیوالو جامونو کې د لوبډلې د مهمو لوبغاړو څخه و چې د خپلې لوبډلې لپاره یې اتلولي وګټله. انډریو سایمنډز د کرکټ لوبې څخه تر تقاعد کیدو وروسته په تلویزیونونو او نورو خپرونو کې د مبصر په توګه کار کاوه. د کوینزلنیډ پولیسو ویلي چې د موټرو دا ټکر د پایتخت ټاونزویل څخه تقریباً ۵۰ کیلو مټره لیرې په یوې لویې لارې کې شوی. د پولیسو په اعلامیې کې ویل شوي چې سایمنډز په موټر کې یوازې و. د پولیسو د اعلامیې پر اساس پیښه د شپې په شاوخوا ۱۱ بجو شوې. پولیس وایي چې موټر د سړک څخه اوښتی و او څو ملاقه یې وهلي و. د عاجلو خدماتو مسؤلینو ویلي چې انډریو سایمنډز په پیښه کې ټپي شوي او د همدې ټپونو له کبله مړ شوی و. دا په روان ۲۰۲۲ میلادي کال کې د اسټرالیا د کرکټ دریم پخوانی لوبغاړی دی چې مړ کیږي. د سایمنډز څخه وړاندې د دې هیواد او په نړیواله کچه یو تر ټولو مشهور ورو توپ اچوونکي شین وارن هم د زړه دریدو له کبله مړ شو. تر شین وران وروسته د اسټرلیا یو بل پخوانی ویکټ ساتونکی راډ مارش د ۷۴ کالونو په عمر مړ شو.